Pastoor bedrieg lidmate glo uit miljoene(Argieffoto: Steve Buissinne/pixabay) ’n Vrystaatse pastoor het lidmate van sy gemeente glo uit meer as R3 miljoen bedrieg. Die 47-jarige man sal na verwagting Dinsdag in die Kroonstad-landdroshof verskyn waar hy op aanklagte van bedrog tereg sal staan. Sy identiteit is nie bekendgemaak nie. Dit word beweer dat die pastoor lede van sy gemeente in 2013 oorreed het om geld in sy maatskappy te belê met die belofte dat hulle ná ŉ jaar ŉ wins daarop sou maak. Die slagoffers het egter nooit ŉ sent gesien nie. “Die gemeentelede het by verskeie geleenthede kontak met die verdagte gemaak en hom probeer oorreed om die geld wat hulle belê het, terug te betaal. Hulle versoeke is egter nie eerbiedig nie. As gevolg hiervan het die slagoffers ŉ verlies van meer as R3 miljoen gely,” sê kapt. Christopher Singo, polisiewoordvoerder. Dit is nie duidelik hoeveel gemeentelede in die sogenaamde maatskappy belê het nie. Die saak is na die Valke op Welkom verwys wat ŉ ondersoek van stapel gestuur het. “Die verdagte het hom vanoggend (Dinsdag) aan die Valke oorgegee waarna hy aangekla is.”